IZVEDBENA UREDBA KOMISIJE (EU) 2021/435

z dne 3. marca 2021

o spremembi Izvedbene uredbe Komisije (EU) št. 288/2014 glede sprememb vzorcev za operativne programe v okviru ciljev „naložbe za rast in delovna mesta“ in „evropsko teritorialno sodelovanje“ zaradi zagotovitve pomoči v okviru tematskega cilja „spodbujanje odprave posledic krize v okviru pandemije COVID-19 in njenih socialnih posledic ter priprava zelenega, digitalnega in odpornega okrevanja gospodarstva“

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (1) in zlasti člena 96(9) Uredbe,

ob upoštevanju Uredbe (EU) št. 1299/2013 Evropskega parlamenta in Sveta z dne 17. decembra 2013 o posebnih določbah za podporo cilju „evropsko teritorialno sodelovanje“ iz Evropskega sklada za regionalni razvoj (2), in zlasti člena 8(11) Uredbe,

po posvetovanju z Odborom za usklajevanje evropskih strukturnih in investicijskih skladov,

ob upoštevanju naslednjega:

(1) Izvedbena uredba Komisije (EU) št. 288/2014 (3) določa vzorce za operativne programe v okviru ciljev „naložbe za rast in delovna mesta“ in „evropsko teritorialno sodelovanje“.

(2) Člen 92b Uredbe (EU) št. 1303/2013, kakor je bila spremenjena z Uredbo (EU) 2020/2221 Evropskega parlamenta in Sveta (4), določa posebno ureditev izvrševanja za dodate vire, ki se dajo na voljo iz Instrumenta Evropske unije za okrevanje v okviru ciljev „naložbe za rast in delovna mesta“ in „evropsko teritorialno sodelovanje“. Zlasti določa, da lahko države članice za leti 2021 in 2022 dodelijo dodatne vire novemu tematskemu cilju „spodbujanje odprave posledic krize v okviru pandemije COVID-19 in njenih socialnih posledic ter priprava zelenega, digitalnega in odpornega okrevanja gospodarstva“.

(3) Drugi pododstavek člena 92b(8) določa, da se lahko dodatni viri dodelijo novim prednostnim osem znotraj obstoječih programov v okviru cilja „naložbe za rast in delovna mesta“ in znotraj programov čezmejnega sodelovanja v okviru cilja „evropsko teritorialno sodelovanje“. Dodatni viri se lahko dodelijo tudi novim namenskim operativnim programom v okviru cilja „naložbe za rast in delovna mesta“.

(4) Zaradi posebne ureditve izvrševanja za lažje spreminjanje obstoječih operativnih programov v okviru cilja „naložbe za rast in delovna mesta“ in obstoječih programov čezmejnega sodelovanja v okviru cilja „evropsko teritorialno sodelovanje“ ter za lažjo pripravo novih namenskih operativnih programov v okviru cilja „naložbe za rast in delovna mesta“ v skladu s členom 92b(9) in (10) bi bilo treba ustrezno spremeniti vzorce za operativne programe v okviru cilja „naložbe za rast in delovna mesta“ iz Priloge I in za operativne programe v okviru cilja „evropsko teritorialno sodelovanje“ iz Priloge II k Izvedbeni uredbi (EU) št. 288/2014.

(5) Zaradi možnosti začasne uporabe 100-odstotne stopnje sofinanciranja za izdatke, prijavljene v zahtevkih za plačilo v obračunskem letu, ki se začne 1. julija 2020 in konča 30. junija 2021, za eno ali več prednostnih osi v programu, ki ga podpira Evropski sklad za regionalni razvoj, Evropski socialni sklad ali Kohezijski sklad v skladu s členom 25a(1) Uredbe (EU) št. 1303/2013, bi bilo treba ustrezno spremeniti vzorce za operativne programe v okviru cilja „naložbe za rast in delovna mesta“ iz Priloge I k Izvedbeni uredbi (EU) št. 288/2014 in vzorce za operativne programe v okviru cilja „evropsko teritorialno sodelovanje“ iz Priloge II k Izvedbeni uredbi (EU) št. 288/2014.

(6) Da bi se omogočila takojšnja uporaba ukrepov iz te uredbe, bi morala uredba začeti veljati dan po objavi v Uradnem listu Evropske unije –

SPREJELA NASLEDNJO UREDBO:

Člen 1 1. Priloga I k Izvedbeni uredbi (EU) št. 288/2014 se nadomesti z besedilom iz Priloge I k tej uredbi. 2. Priloga II k Izvedbeni uredbi (EU) št. 288/2014 se nadomesti z besedilom iz Priloge II k tej uredbi.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 3. marca 2021 Za Komisijo Predsednica Ursula VON DER LEYEN

(1) UL L 347, 20.12.2013, str. 320.

(2) UL L 347, 20.12.2013, str. 259.

(3) Izvedbena uredba Komisije (EU) št. 288/2014 z dne 25. februarja 2014 o pravilih v skladu z Uredbo (EU) št. 1303/2013 Evropskega parlamenta in Sveta o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo ter o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo v zvezi z vzorcem za operativne programe v okviru cilja „naložbe za rast in delovna mesta“ ter v skladu z Uredbo (EU) št. 1299/2013 Evropskega parlamenta in Sveta o posebnih določbah za podporo cilju „evropsko teritorialno sodelovanje“ iz Evropskega sklada za regionalni razvoj v zvezi z vzorcem za programe sodelovanja v okviru cilja „evropsko teritorialno sodelovanje“ ( UL L 87, 22.3.2014, str. 1).

(4) Uredba (EU) 2020/2221 Evropskega parlamenta in Sveta z dne 23. decembra 2020 o spremembi Uredbe (EU) št. 1303/2013, kar zadeva dodatne vire in ureditev izvrševanja, da se zagotovi pomoč za spodbujanje odprave posledic krize v okviru pandemije COVID-19 in njenih socialnih posledic ter za pripravo zelenega, digitalnega in odpornega okrevanja družbe in gospodarstva (REACT-EU) (UL L 437, 28.12.2020, str. 30).